Απόφαση του Δικαστηρίου (πρώτο τμήμα) της 17ης Ιουνίου 1997. - Codiesel - Sociedade de Apoio Técnico à Indústria Ldª κατά Conselho Técnico Aduaneiro. - Αίτηση για την έκδοση προδικαστικής αποφάσεως: Supremo Tribunal Administrativo - Πορτογαλία. - Κοινό Δασμολόγιο - Δασμολογικές κλάσεις - Ηλεκτρική συσκευή "σύστημα αδιάκοπης τροφοδοσίας με ηλεκτρικό ρεύμα" - Κατάταξη στην ονοματολογία του Κοινού Δασμολογίου. - Υπόθεση C-105/96.



Συλλογή της Νομολογίας του Δικαστηρίου 1997 σελίδα I-03465



Περίληψη

Διάδικοι

Σκεπτικό της απόφασης

Απόφαση για τα δικαστικά έξοδα

Διατακτικό



Λέξεις κλειδιά

Κοινό Δασμολόγιο - Δασμολογικές κλάσεις - Σύστημα αδιάκοπης τροφοδοσίας με ηλεκτρικό ρεύμα - Κατατάσσεται στη διάκριση 85.01.B.II

Περίληψη

Μια ηλεκτρική συσκευή που αποτελεί «σύστημα αδιάκοπης τροφοδοσίας με ηλεκτρικό ρεύμα», η οποία συναπαρτίζεται αφενός μεν από ένα ερμάριο που περιλαμβάνει έναν ανορθωτή-φορτιστή, έναν μετατροπέα και έναν αντιστροφέα στατού διακόπτη, αφετέρου δε από ένα ερμάριο που περικλείει μία στεγανή συστοιχία συσσωρευτών μολύβδου, πρέπει να καταταγεί στη διάκριση 85.01.B.II, «μετασχηματιστές και μετατροπείς ρεύματος στατοί (ανορθωτές κ.λπ.)». Ειδικότερα, κατά τον γενικό κανόνα 3 ββ για την ερμηνεία της ονοματολογίας του κοινού δασμολογίου, η κατάταξη των προϋόντων που αποτελούνται από τη συναρμολόγηση διαφορετικών αντικειμένων εξαρτάται από την ύλη ή το αντικείμενο που τους προσδίδει τον ουσιώδη τους χαρακτήρα. Δεδομένου ότι το επίδικο εμπόρευμα σκοπό έχει να ρυθμίζει και να εγγυάται τη διαρκή τροφοδοσία με ηλεκτρική ενέργεια, τον ουσιώδη χαρακτήρα του τον προσδίδει ο ανορθωτής-φορτιστής, ενώ το ερμάριο με τους συσσωρευτές έχει δευτερεύουσα μόνο σημασία.

Διάδικοι

Στην υπόθεση C-105/96,

που έχει ως αντικείμενο αίτηση του Supremo Tribunal Administrativo για την έκδοση προδικαστικής αποφάσεως προς το Δικαστήριο, κατ' εφαρμογήν του άρθρου 177 της Συνθήκης ΕΚ, με την οποία ζητείται, στο πλαίσιο της διαφοράς που εκκρεμεί ενώπιον του αιτούντος δικαστηρίου μεταξύ

Codiesel - Sociedade de Apoio Tιcnico ΰ Indϊstria Ld.°

και

Conselho Tιcnico Aduaneiro,

παρισταμένου του Ministιrio Pϊblico,

η έκδοση προδικαστικής αποφάσεως ως προς την ερμηνεία του κανονισμού (ΕΟΚ) 950/68 του Συμβουλίου, της 28ης Ιουνίου 1968, περί του κοινού δασμολογίου (JO 1968, L 172, σ. 1), όπως τροποποιήθηκε με τον κανονισμό (ΕΟΚ) 3331/85 του Συμβουλίου, της 5ης Δεκεμβρίου 1985 (ΕΕ 1985, L 331, σ. 1),

ΤΟ ΔΙΚΑΣΤΗΡΙΟ

(πρώτο τμήμα),

συγκείμενο από τους L. Sevσn, πρόεδρο τμήματος, D. A. O. Edward (εισηγητή) και P. Jann, δικαστές,

γενικός εισαγγελέας: N. Fennelly

γραμματέας: R. Grass

λαμβάνοντας υπόψη τις γραπτές παρατηρήσεις που κατέθεσαν:

- η Codiesel - Sociedade de Apoio Tιcnico ΰ Indϊstria Ld.°, εκπροσωπούμενη από τον Joγo Teixeira Alves, δικηγόρο Λισσαβώνας,

- η Πορτογαλική Κυβέρνηση, εκπροσωπούμενη από τους Luνs Fernandes, διευθυντή της νομικής υπηρεσίας της γενικής διευθύνσεως Eυρωπαϋκών Kοινοτήτων του Υπουργείου Εξωτερικών, και Rui Barreira, σύμβουλο στο Κέντρο Νομικών Σπουδών της Προεδρίας του Υπουργικού Συμβουλίου,

- η Επιτροπή των Ευρωπαϋκών Κοινοτήτων, εκπροσωπούμενη από τον Francisco de Sousa Fialho, μέλος της Νομικής Υπηρεσίας,

έχοντας υπόψη την έκθεση τoυ εισηγητή δικαστή,

αφού άκουσε τον γενικό εισαγγελέα που ανέπτυξε τις προτάσεις του κατά τη συνεδρίαση της 24ης Απριλίου 1997,

εκδίδει την ακόλουθη

Απόφαση

Σκεπτικό της απόφασης

1 Με διάταξη της 28ης Φεβρουαρίου 1996, που περιήλθε στο Δικαστήριο την 1η Απριλίου 1996, το Supremo Tribunal Administrativo υπέβαλε, κατ' εφαρμογήν του άρθρου 177 της Συνθήκης ΕΚ, δύο προδικαστικά ερωτήματα ως προς την ερμηνεία του κανονισμού (ΕΟΚ) 950/68 του Συμβουλίου, της 28ης Ιουνίου 1968, περί του κοινού δασμολογίου (JO 1968, L 172, σ. 1), όπως τροποποιήθηκε με τον κανονισμό (ΕΟΚ) 3331/85 του Συμβουλίου, της 5ης Δεκεμβρίου 1985 (ΕΕ 1985, L 331, σ. 1, στο εξής: ονοματολογία).

2 Τα ερωτήματα αυτά ανέκυψαν στο πλαίσιο διαφοράς μεταξύ της εταιρίας πορτογαλικού δικαίου Codiesel - Sociedade de Apoio Tιcnico ΰ Indϊstria Ld.° (στο εξής: Codiesel), και του Conselho Tιcnico Aduaneiro, σχετικά με τη δασμολογική κατάταξη μιας ηλεκτρικής συσκευής αποτελούσας «σύστημα αδιάκοπης τροφοδοσίας με ηλεκτρικό ρεύμα», η οποία συναπαρτίζεται από δύο ερμάρια (στο εξής: το επίδικο εμπόρευμα). Το πρώτο ερμάριο αποτελείται από έναν ανορθωτή-φορτιστή, ο οποίος τροφοδοτεί, από δίκτυα ηλεκτρικού ρεύματος, έναν μετατροπέα και διατηρεί φορτισμένη μια συστοιχία συσσωρευτών, από έναν μετατροπέα, ο οποίος μετατρέπει το ρεύμα σε ρυθμιζόμενο εναλλασσόμενο ρεύμα, και από έναν αντιστροφέα στατού διακόπτη, που επιτρέπει την απορρόφηση του υπερβάλλοντος φορτίου χωρίς να επιβάλλει υπέρμετρη τροφοδότηση (στο εξής: ερμάριο με τον ανορθωτή-φορτιστή). Το δεύτερο ερμάριο περικλείει μία στεγανή συστοιχία συσσωρευτών μολύβδου, αυτόνομης λειτουργίας 30 λεπτών (στο εξής: ερμάριο με τους συσσωρευτές).

3 Η δασμολογική διάκριση 85.01.Β.II, που ανήκει στο κεφάλαιο 85 του τμήματος XVI, «Μηχανές και συσκευές. Ηλεκτρικό υλικό» της ονοματολογίας, έχει ως εξής:

«85.01 Ηλεκτρογεννήτριες. Ηλεκτροκινητήρες. Μετατροπείς στρεφόμενοι ή στατοί (ανορθωτές, κλπ.). Μετασχηματιστές. Πηνία αντίδρασης και αυτεπαγωγής:

Α. Εμπορεύματα που απαριθμούνται παρακάτω και προορίζονται για πολιτικά αεροσκάφη (α):

(...)

Β. Άλλες μηχανές και συσκευές:

I. Ηλεκτρογεννήτριες, ηλεκτροκινητήρες (έστω και με διατάξεις αυξομείωσης και μεταβολής της ταχύτητας), στρεφόμενοι μετατροπείς:

(...)

II. Μετασχηματιστές και μετατροπείς ρεύματος στατοί (ανορθωτές, κλπ.). Πηνία αντίδρασης και αυτεπαγωγής.»

4 Η διάκριση αυτή της ονοματολογίας υποδιαιρέθηκε, για στατιστικούς σκοπούς, κατ' εφαρμογήν του κανονισμού (ΕΟΚ) 3631/85 της Επιτροπής, της 23ης Δεκεμβρίου 1985, για την τροποποίηση της ονοματολογίας των εμπορευμάτων για τις στατιστικές του εξωτερικού εμπορίου της Κοινότητας και του εμπορίου μεταξύ των κρατών μελών (Nimexe) (ΕΕ 1985, L 353, σ. 1, στο εξής: Nimexe). Η στατιστική υποδιαίρεση 85.01.Β.II.ζ της δασμολογικής διακρίσεως 85.01.Β.II περιλαμβάνει τους «Μετατροπείς στατούς».

5 Εξ άλλου, η δασμολογική διάκριση 85.04.Β.I, που επίσης υπάγεται στο κεφάλαιο 85 του τμήματος XVI της ονοματολογίας, έχει ως εξής:

«85.04 Ηλεκτρικοί συσσωρευτές:

A. Που προορίζονται για πολιτικά αεροσκάφη (α)

Β. Άλλοι:

I. Συσσωρευτές με μόλυβδο

(...)».

6 Τέλος, κατά τους γενικούς κανόνες για την ερμηνεία της ονοματολογίας, που περιέχονται στον τίτλο I αυτής,

«(...)

3. Όταν τα εμπορεύματα πρέπει, εκ πρώτης όψεως, να καταταγούν σε δύο ή περισσότερες κλάσεις, σ' εφαρμογή του κανόνα 2 ββ, ή σε κάθε άλλη περίπτωση, η κατάταξη γίνεται σύμφωνα με τα παρακάτω:

α) Η περισσότερο εξειδικευμένη κλάση πρέπει να έχει προτεραιότητα έναντι των κλάσεων με γενικότερο περιεχόμενο.

β) Τα αναμεμειγμένα προϋόντα, τα τεχνουργήματα και τα είδη που αποτελούνται από διάφορες ύλες ή προκύπτουν από τη συναρμολόγηση διαφόρων αντικειμένων, καθώς και τα εμπορεύματα που παρουσιάζονται σε συνδυασμούς, στα οποία η κατάταξη δεν μπορεί να γίνει σ' εφαρμογή του κανόνα 3 αα, πρέπει να κατατάσσονται σύμφωνα με την ύλη ή το είδος που δίνει σ' αυτά τον ουσιώδη τους χαρακτήρα, όταν είναι δυνατός αυτός ο καθορισμός.»

7 Στις 20 Μαου 1986, η Codiesel εισήγαγε από τη Γαλλία το επίδικο εμπόρευμα, το οποίο διασάφησε ως υπαγόμενο στη δασμολογική κλάση 90 28 180 000 T του πορτογαλικού δασμολογίου («άλλες ηλεκτρονικές συσκευές μέτρησης ηλεκτρικών μεγεθών»), η οποία αντιστοιχεί προς τη δασμολογική διάκριση 90.28.Α.II.α της ονοματολογίας και, ειδικότερα, προς τη στατιστική υποδιαίρεση 90.28.Α.II.α.5 Nimexe.

8 Ο πρωτοβάθμιος ελεγκτής, ο δευτεροβάθμιος ελεγκτής και το Συμβούλιο των Δευτεροβαθμίων Ελεγκτών (Conferκncia dos Reverificadores), κατά πλειοψηφία των μελών του, κατέταξαν το επίδικο εμπόρευμα στη δασμολογική κλάση 90 28 380 000 D («ρυθμιστές») της πορτογαλικής ονοματολογίας, η οποία αντιστοιχεί προς τη δασμολογική διάκριση 90.28.Α.II.β της ονοματολογίας και, ειδικότερα, προς τη στατιστική υποδιαίρεση 90.28.Α.II.β.2 Nimexe.

9 Η Codiesel προέβη τότε σε διόρθωση της κατατάξεως του επιδίκου εμπορεύματος, θεωρώντας ότι η κλάση στην οποία υπαγόταν ήταν η 84 53 890 900 C της πορτογαλικής ονοματολογίας [«Αυτόματες μηχανές επεξεργασίας πληροφοριών και μονάδες αυτών. Μαγνητικές ή οπτικές διατάξεις ανάγνωσης, μηχανές εγγραφής των πληροφοριών σε υπόθεμα με κωδικοποιημένη μορφή και μηχανές επεξεργασίας των πληροφοριών αυτών, που δεν κατονομάζονται ή δεν περιλαμβάνονται αλλού: Άλλες. Αυτόματες μηχανές επεξεργασίας πληροφοριών και μονάδες αυτών. Μηχανές ψηφιακές: Άλλες: Μονάδες περιφερειακές, στις οποίες περιλαμβάνονται και οι μονάδες ελέγχου και προσαρμογής (που συνδέονται άμεσα ή έμμεσα με την κεντρική μονάδα): Άλλες»]. Η τελευταία αυτή κλάση αντιστοιχεί προς τη δασμολογική διάκριση 84.53.Β της ονοματολογίας και, ειδικότερα, προς τη στατιστική υποδιαίρεση 84.53.Β.I.β.2.γγ.33 Nimexe.

10 Κατόπιν διαδικασίας που κινήθηκε με διοικητική τεχνική ένσταση, το Tribunal Tιcnico Aduaneiro de 1° Instβncia και, στη συνέχεια, το Tribunal Tιcnico Aduaneiro de 2° Instβncia απέδωσαν, με αποφάσεις της 30ής Ιουλίου 1986 και της 28ης Ιουνίου 1988, αντιστοίχως, στα δύο ερμάρια τις ακόλουθες κατατάξεις: στο μεν ερμάριο με τον ανορθωτή-φορτιστή τη στατιστική υποδιαίρεση 85.01 Β.II.ζ, ως στατό μετατροπέα, στο δε ερμάριο με τους συσσωρευτές τη δασμολογική διάκριση 85.04.Β.I., ως συσσωρευτή με μόλυβδο.

11 Αφού το Tribunal Tributαrio de 2° Instβncia επικύρωσε, με απόφαση της 31ης Μαου 1994, την απόφαση της 28ης Ιουνίου 1988, η Codiesel άσκησε αναίρεση ενώπιον του Supremo Tribunal Administrativo, το οποίο θεωρώντας ότι η διαφορά έθιγε ζητήματα ερμηνείας του κοινοτικού δικαίου, αποφάσισε να αναστείλει τη διαδικασία και να υποβάλει στο Δικαστήριο τα ακόλουθα ερωτήματα:

«1) Λαμβάνοντας υπόψη τα πραγματικά περιστατικά που θεωρούνται με την παρούσα απόφαση ως αποδεδειγμένα (βλ. ενότητα 3 του σκεπτικού και ειδικότερα τα περιγραφόμενα υπό τα στοιχεία ΑΑ έως ΔΔ και ΙΑΑ, σελίδες 7 έως 12) και τους εφαρμοστέους κοινοτικούς κανόνες, προσήκει στο επίδικο εμπόρευμα η διττή δασμολογική κατάταξη στην οποία προέβη το Tribunal Tιcnico de 1° Instβncia και την οποία στη συνέχεια επιβεβαίωσε το Tribunal Tιcnico de 2° Instβncia και το Tribunal Tributαrio de 2° Instβncia;

2) Σε περίπτωση αποφατικής απαντήσεως, ποια είναι η προσήκουσα δασμολογική του κατάταξη;»

12 Προεισαγωγικώς, πρέπει να υπομνησθεί ότι το άρθρο 177 της Συνθήκης, στηριζόμενο σε έναν σαφή διαχωρισμό των λειτουργιών μεταξύ των εθνικών δικαστηρίων και του Δικαστηρίου, επιτρέπει στο τελευταίο να αποφαίνεται μόνον επί της ερμηνείας και του κύρους μιας κοινοτικής πράξεως, βάσει των πραγματικών περιστατικών που του εκθέτει το εθνικό δικαστήριο (βλ. ιδίως απόφαση της 4ης Ιουλίου 1985, 167/84, Drόnert, Συλλογή 1985, σ. 2235, σκέψη 12).

13 Το Δικαστήριο διατηρεί πάντως την ευχέρεια, σε περίπτωση που τα ερωτήματα δεν έχουν διατυπωθεί προσηκόντως ή υπερβαίνουν το πλαίσιο των εξουσιών που του παρέχει το άρθρο 177, να εξαγάγει, από το σύνολο των στοιχείων που του παρέχει το εθνικό δικαστήριο και ιδίως από το αιτιολογικό της αποφάσεως παραπομπής, εκείνα τα στοιχεία του κοινοτικού δικαίου τα οποία, εν όψει του αντικειμένου της διαφοράς, χρειάζονται ερμηνεία ή, ανάλογα με την περίπτωση, εκτίμηση του κύρους τους (βλ. απόφαση της 29ης Νοεμβρίου 1978, 83/78, Pigs Marketing Board, Συλλογή τόμος 1978, σ. 739, σκέψη 26).

14 Στη διαφορά της κύριας δίκης, υπενθυμίζεται, πρώτον, ότι, όπως προκύπτει από τα πραγματικά περιστατικά τα οποία το αιτούν δικαστήριο έχει κρίνει αποδεδειγμένα, το ερμάριο με τον ανορθωτή-φορτιστή, το οποίο αποτελείται από έναν ανορθωτή-φορτιστή, έναν μετατροπέα και έναν αντιστροφέα, θα εθεωρείτο αφ' εαυτού ως στατός μετατροπέας και θα ανήκε στη δασμολογική διάκριση 85.01.Β.II της ονοματολογίας.

15 Δεύτερον, είναι αδιαμφισβήτητο ότι, λαμβανόμενο μεμονωμένα, το ερμάριο με τους συσσωρευτές, που περικλείει μία στεγανή συστοιχία συσσωρευτών μολύβδου, θα έπρεπε να θεωρηθεί ως συσσωρευτής με μόλυβδο, κατά τη δασμολογική διάκριση 85.04.Β.I.

16 Από τα ανωτέρω έπεται ότι το Supremo Tribunal Administrativo ερωτά κατ' ουσίαν αν η ονοματολογία και ειδικότερα οι δασμολογικές διακρίσεις 84.53.Β, 85.01.Β.II και 85.04.Β.I έχουν την έννοια ότι μια ηλεκτρική συσκευή αποτελούσα «σύστημα αδιάκοπης τροφοδοσίας με ηλεκτρικό ρεύμα», η οποία συναπαρτίζεται αφενός μεν από ένα ερμάριο που περιλαμβάνει έναν ανορθωτή-φορτιστή, έναν μετατροπέα και έναν αντιστροφέα στατού διακόπτη, αφετέρου δε από ένα ερμάριο που περικλείει μία στεγανή συστοιχία συσσωρευτών μολύβδου, πρέπει να καταταγεί σε μία ή σε περισσότερες από τις δασμολογικές αυτές κλάσεις της ονοματολογίας.

17 Κατά πάγια νομολογία, χάριν της ασφαλείας δικαίου και προς διευκόλυνση των ελέγχων, το αποφασιστικό κριτήριο για τη δασμολογική κατάταξη των εμπορευμάτων πρέπει γενικά να αναζητείται στα αντικειμενικά τους χαρακτηριστικά και ιδιότητες, όπως ορίζονται στο κείμενο των κλάσεων του Κοινού Δασμολογίου και των σημειώσεων του οικείου τμήματος ή κεφαλαίου. Αλλά και οι σημειώσεις που προηγούνται των κεφαλαίων του Κοινού Δασμολογίου, όπως και οι επεξηγηματικές σημειώσεις της ονοματολογίας του Συμβουλίου Τελωνειακής Συνεργασίας, αποτελούν σημαντικά βοηθήματα για την εξασφάλιση της ενιαίας εφαρμογής του Κοινού Δασμολογίου και μπορούν έτσι να θεωρούνται ως χρήσιμα στοιχεία για την ερμηνεία του (βλ. απόφαση της 20ής Ιουνίου 1996, C-121/95, VOBIS Microcomputer, Συλλογή 1996, σ. I-3047, σκέψη 13).

18 Πρέπει να εξεταστεί, κατ' αρχάς, αν μια ηλεκτρική συσκευή, όπως το επίδικο εμπόρευμα, πρέπει να καταταγεί στη ονοματολογία κατ' εφαρμογήν του γενικού κανόνα 3 ββ, που παρατίθεται στη σκέψη 6 της παρούσας αποφάσεως, και, αν ναι, να προσδιοριστεί ο ουσιώδης χαρακτήρας του εμπορεύματος αυτού.

19 Συναφώς, η Codiesel, επικαλούμενη το πόρισμα της πραγματογνωμοσύνης, το οποίο προσκόμισε στο Δικαστήριο, φρονεί ότι τα δύο ερμάρια περιέχουν ένα αδιάσπαστο σύνολο - έχον ως ενιαία και αδιαίρετη λειτουργία τη ρύθμιση και την εγγύηση της τροφοδοσίας υπολογιστών με ηλεκτρική ενέργεια - και ότι, σύμφωνα με τον γενικό κανόνα 3 ββ και τη σημείωση 3 του τμήματος XVI της ονοματολογίας, η δασμολογική κατάταξη πρέπει να γίνεται με γνώμονα τη λειτουργία αυτή.

20 Κατά την Πορτογαλική Κυβέρνηση, πρέπει να διατηρηθεί η διττή δασμολογική κατάταξη στην οποία κατέληξαν τα επιληφθέντα διαδοχικώς πορτογαλικά όργανα. Κατ' αυτήν, ο γενικός κανόνας 3 ββ της ονοματολογίας εφαρμόζεται μόνον αν υφίσταται ένα ουσιώδες χαρακτηριστικό που να επιτρέπει την από κοινού υπαγωγή. Στη διαφορά, όμως, της κύριας δίκης, οι συστοιχίες είναι ανεξάρτητες από τις συσκευές τροφοδοσίας, εφόσον οι τελευταίες είναι πλήρεις ακόμη και χωρίς τους συσσωρευτές, οπότε η δασμολογική κατάταξη πρέπει να γίνει χωριστά.

21 Η Επιτροπή φρονεί ότι, για να θεωρηθεί ότι ένας συνδυασμός ή ένα σύνολο στοιχείων συνιστά λειτουργική ενότητα που πρέπει, κατ' εφαρμογήν της σημειώσεως 3 του τμήματος XVI της ονοματολογίας, σχετικά με τους συνδυασμούς μηχανών που αποτελούν ένα μόνο σώμα, να καταταγεί σε μια ενιαία δασμολογική κλάση, πρέπει το σύνολο αυτό ή ο συνδυασμός αυτός να εξασφαλίζει μια ενιαία και καθορισμένη λειτουργία, η οποία να αποτυπώνεται στην ονοματολογία. Οι δασμολογικές διακρίσεις 85.01.Β.II και 85.04.Β.I της ονοματολογίας πρέπει, όμως, να ερμηνευθούν ούτως ώστε να περικλείουν η μεν πρώτη το ερμάριο με τον ανορθωτή-φορτιστή, η δε δεύτερη το ερμάριο με τους συσσωρευτές, εφόσον η ονοματολογία δεν περιέχει κάποια δασμολογική κλάση που να καλύπτει τη συγκεκριμένη λειτουργία της εξασφαλίσεως αδιάκοπης τροφοδοσίας με ηλεκτρικό ρεύμα.

22 Υπενθυμίζεται σχετικώς ότι, οσάκις, όπως στη διαφορά της κύριας δίκης, ένα εμπόρευμα φαίνεται ότι πρέπει να καταταγεί σε δύο κλάσεις χωρίς να εφαρμοστεί ο γενικός κανόνας 3 αα, ο γενικός κανόνας 3 ββ, που επαναλαμβάνεται, ουσιαστικά, και στη σημείωση 3 του τμήματος XVI της ονοματολογίας, προβλέπει ότι η κατάταξη των προϋόντων που αποτελούνται από τη συναρμολόγηση διαφορετικών αντικειμένων εξαρτάται από την ύλη ή το αντικείμενο που τους προσδίδει τον ουσιώδη τους χαρακτήρα.

23 Υπέρ της εφαρμογής του κανόνα αυτού στη διαφορά της κύριας δίκης συνηγορεί ο κανόνας 3 b, VIII, των επεξηγηματικών σημειώσεων της ονοματολογίας του Συμβουλίου Τελωνειακής Συνεργασίας, που προβλέπει ιδίως ότι εφαρμόζεται επί τεχνουργημάτων που αποτελούνται από τη συναρμολόγηση διαφορετικών αντικειμένων των οποίων τα συστατικά στοιχεία δύνανται μεν να χωριστούν, προσαρμόζονται όμως το ένα με το άλλο και είναι συμπληρωματικά προς άλληλα, σχηματίζουν δε από κοινού ένα σύνολο, του οποίου δυσχερώς θα μπορούσαν τα συστατικά στοιχεία να πωληθούν χωριστά. Είναι δε αδιαμφισβήτητο ότι η επίδικη στην κύρια δίκη στατή μονάδα δεν λειτουργεί και δεν εκπληρώνει τον ρόλο για τον οποίο κατασκευάστηκε, χωριστά από τη συστοιχία συσσωρευτών.

24 Πρέπει, επομένως, να ερευνηθεί, κατ' εφαρμογήν του γενικού κανόνα 3 ββ, ο ουσιώδης χαρακτήρας του επιδίκου εμπορεύματος. Κατά την επεξηγηματική σημείωση της ονοματολογίας του Συμβουλίου Τελωνειακής Συνεργασίας επί του κανόνα 3 b, VII, ο χαρακτήρας αυτός μπορεί να προκύπτει, μεταξύ άλλων, από τη φύση του υλικού ή των αντικειμένων που το αποτελούν, τον όγκο, την ποσότητα, το βάρος ή την αξία τους, ή από τη σημασία των συστατικών υλικών για τη χρήση των εμπορεύματος.

25 Δεδομένου ότι το επίδικο εμπόρευμα είναι «σύστημα αδιάκοπης τροφοδοσίας με ηλεκτρικό ρεύμα», που σκοπό έχει να ρυθμίζει και να εγγυάται τη διαρκή τροφοδοσία με ηλεκτρική ενέργεια, διαπιστώνεται αφενός μεν ότι τον ουσιώδη χαρακτήρα του τον προσδίδει ο ανορθωτής-φορτιστής, αφετέρου δε ότι το ερμάριο με τους συσσωρευτές έχει δευτερεύουσα μόνο σημασία.

26 Πράγματι, η συστοιχία συσσωρευτών του ερμαρίου με τους συσσωρευτές αποτελεί απλώς εναλλακτική πηγή ενέργειας, η οποία συσσωρεύεται με σκοπό να τροφοδοτήσει, εντός των χρονικών ορίων της αυτόνομης λειτουργίας της, τον μετατροπέα σε περίπτωση διακοπής ρεύματος ή βλάβης του πρώτου δικτύου του ερμαρίου με τον ανορθωτή-φορτιστή. Ο μετατροπέας, άλλωστε, μετατρέπει το εναλλασσόμενο ρεύμα σε συνεχές, το οποίο διατηρεί φορτισμένη τη συστοιχία συσσωρευτών.

27 Επομένως, μια ηλεκτρική συσκευή που αποτελεί «σύστημα αδιάκοπης τροφοδοσίας με ηλεκτρικό ρεύμα», όπως το επίδικο εμπόρευμα, πρέπει να καταταγεί σε μία και μόνη δασμολογική κλάση, την 85.01.B.II, αυτήν που αποδίδεται στο ερμάριο με τον ανορθωτή-φορτιστή.

28 Επομένως, στα ερωτήματα, όπως αναδιατυπώθηκαν, πρέπει να δοθεί η απάντηση ότι η ονοματολογία πρέπει να ερμηνευθεί υπό την έννοια ότι μια ηλεκτρική συσκευή που αποτελεί «σύστημα αδιάκοπης τροφοδοσίας με ηλεκτρικό ρεύμα», η οποία συναπαρτίζεται αφενός μεν από ένα ερμάριο που περιλαμβάνει έναν ανορθωτή-φορτιστή, ένα μετατροπέα και έναν αντιστροφέα στατού διακόπτη, αφετέρου δε από ένα ερμάριο που περικλείει μία στεγανή συστοιχία συσσωρευτών μολύβδου, πρέπει να καταταγεί στη διάκριση 85.01.B.II, «μετασχηματιστές και μετατροπείς ρεύματος στατοί (ανορθωτές κ.λπ.)».

Απόφαση για τα δικαστικά έξοδα

Επί των δικαστικών εξόδων

29 Τα έξοδα στα οποία υποβλήθηκαν η Πορτογαλική Κυβέρνηση και η Επιτροπή των Ευρωπαϋκών Κοινοτήτων, που κατέθεσαν παρατηρήσεις στο Δικαστήριο, δεν αποδίδονται. Δεδομένου ότι η παρούσα διαδικασία έχει ως προς τους διαδίκους της κύριας δίκης τον χαρακτήρα παρεμπίπτοντος που ανέκυψε ενώπιον του εθνικού δικαστηρίου, σ' αυτό εναπόκειται να αποφανθεί επί των δικαστικών εξόδων.

Διατακτικό

Για τους λόγους αυτούς,

ΤΟ ΔΙΚΑΣΤΗΡΙΟ

(πρώτο τμήμα),

κρίνοντας επί των ερωτημάτων που του υπέβαλε με διάταξη της 28ης Φεβρουαρίου 1996 το Supremo Tribunal Administrativo, αποφαίνεται:

Ο κανονισμός (ΕΟΚ) 950/68 του Συμβουλίου, της 28ης Ιουνίου 1968, περί του κοινού δασμολογίου, όπως τροποποιήθηκε με τον κανονισμό (ΕΟΚ) 3331/85 του Συμβουλίου, της 5ης Δεκεμβρίου 1985, πρέπει να ερμηνευθεί υπό την έννοια ότι μια ηλεκτρική συσκευή που αποτελεί «σύστημα αδιάκοπης τροφοδοσίας με ηλεκτρικό ρεύμα», η οποία συναπαρτίζεται αφενός μεν από ένα ερμάριο που περιλαμβάνει έναν ανορθωτή-φορτιστή, έναν μετατροπέα και έναν αντιστροφέα στατού διακόπτη, αφετέρου δε από ένα ερμάριο που περικλείει μία στεγανή συστοιχία συσσωρευτών μολύβδου, πρέπει να καταταγεί στη διάκριση 85.01.B.II, «μετασχηματιστές και μετατροπείς ρεύματος στατοί (ανορθωτές κ.λπ.)».